***ตึกระทึกเสียดฟ้า*** (อังกฤษ: *High-Rise*) เป็นภาพยนตร์แนวดิสโทเปียจากสหราชอาณาจักร กำกับโดยเบน วีทลีย์ เขียนบทโดยเอมี จัมพ์ โดยดัดแปลงจากนิยายชื่อเดียวกันของเจ. จี. บัลลาร์ด นำแสดงโดย ทอม ฮิดเดิลสตัน เจเรมี ไอเอินส์และเซียนนา มิลเลอร์ ภาพยนตร์เรื่องนี้ออกฉายรอบปฐมทัศน์โลกที่งานเทศกาลภาพยนตร์นานาชาติโทรอนโตในเดือนกันยายน 2015

เรื่องย่อ
---------

ภาพยนตร์เปิดเรื่องด้วยฉากที่ดร. รอเบิร์ต แลง อาศัยอยู่ในอะพาร์ตเมนต์ที่เสื่อมโทรม แลงเลี้ยงสุนัขตัวหนึ่งซึ่งต่อมาเขานำมาย่างกินเป็นอาหาร ก่อนที่ภาพยนตร์จะตัดภาพกลับไปเมื่อ 3 เดือนที่แล้ว

หลังจากพี่สาวเสียชีวิต แลงย้ายเข้ามาอาศัยที่ชั้นที่ 25 ของอะพาร์ตเมนต์หรูหรา 1 ใน 5 แห่งที่สร้างโดยแอนโทนี รอยัล อะพาร์ตเมนต์ที่นี่มีทุกอย่างครบครันเช่น สระว่ายน้ำ ห้องออกกำลังกาย ซุปเปอร์มาร์เก็ตและลิฟต์ความเร็วสูง ทำให้ผู้อาศัยส่วนใหญ่ไม่จำเป็นต้องออกจากอาคาร ภายในอะพาร์ตเมนต์แห่งนี้แบ่งผู้อาศัยออกเป็น 3 กลุ่มตามระดับชั้น

หลังจากได้พบและร่วมงานเลี้ยงกับชาร์ล็อตต์ เมลวิลล์ แลงถูกเชิญให้ไปพบกับรอยัล ภรรยาของรอยัล แอน เชิญแลงให้มางานเลี้ยงของกลุ่มคนชั้นสูง แลงพบกับมันโรว์ หนึ่งในผู้ฝึกงานกับเขาและถูกหัวเราะเยาะก่อนพาออกจากงาน ต่อมาแลงตรวจผลสแกนศีรษะของมันโรว์ที่เป็นลมระหว่างการฝึก แลงซึ่งต้องการแก้แค้นมันโรว์คืนบอกว่าเขาพบ "บางอย่าง" ในสมองของมันโรว์

ต่อมาแลงร่วมงานเลี้ยงเด็กที่ชั้นที่ 2 ของริชาร์ด ไวลเดอร์และภรรยาท้องแก่ เฮเลน ริชาร์ดนำเด็ก ๆ ไปที่สระว่ายน้ำหลังได้ยินว่าเด็ก ๆ ถูกห้ามลงสระ ก่อนจะพบว่าที่สระว่ายน้ำมีงานเลี้ยงที่จัดโดยนักแสดง เจน เชอริแดน ท่ามกลางความวุ่นวาย ไวลเดอร์ฆ่าสุนัขของเจน ต่อมาผู้อาศัยในอะพาร์ตเมนต์ทราบข่าวมันโรว์กระโดดตึกฆ่าตัวตาย ชีวิตภายในอะพาร์ตเมนต์เริ่มแย่ลงเมื่อไฟฟ้าขัดข้อง การกระทบกระทั่งระหว่างผู้อาศัยและการแบ่งแยกระหว่างชนชั้น แพงบอร์น ผู้อาศัยชั้นสูงนำคนเข้ายึดซุปเปอร์มาร์เก็ตและทำร้ายไวลเดอร์ ส่วนเฮเลนไปหาแลงและมีเพศสัมพันธ์กัน หลังเฮเลนออกจากห้อง เธอถูกจับตัวให้ไปเป็นแม่บ้านให้กับชนชั้นสูง

ไวลเดอร์ซึ่งฟื้นจากการถูกทำร้ายตัดสินใจบุกขึ้นชั้นบนเพื่อฆ่ารอยัล ส่วนแลงซึ่งปฏิเสธที่จะทำการผ่าตัดสมองไวลเดอร์ตามจดหมายของแพงบอร์นถูกชนชั้นสูงจับตัวไปและเกือบจะถูกโยนลงมา แต่รอยัลมาช่วยไว้ทัน ทั้งคู่ทานอาหารเย็นร่วมกันแล้วถกเรื่องชีวิตภายในอะพาร์ตเมนต์ ไวลเดอร์ขึ้นมาชั้นบนสุดและยิงรอยัลเสียชีวิต ส่วนตัวไวลเดอร์เองถูกกลุ่มผู้หญิงรุมแทงจนเสียชีวิต

ภาพยนตร์ตัดกลับมาที่ฉากเริ่มต้น โดยกลุ่มผู้หญิงชั้นบนร่วมกันสร้างสังคมใหม่ ส่วนแลงดูแลรักษาผู้บาดเจ็บและอาศัยอยู่กับชาร์ล็อตต์ พร้อมกับเตรียมพร้อมรับผู้คนจากอะพาร์ตเมนต์รอบ ๆ ที่อีกไม่นานจะต้องพบกับชะตากรรมเช่นเดียวกับตน ภาพยนตร์จบลงที่ฉากโทบี ลูกชายของชาร์ล็อตต์ (ที่ก่อนหน้านี้เปิดเผยว่าเกิดกับรอยัล) นั่งฟังสุนทรพจน์ของมาร์กาเรต แทตเชอร์ นายกรัฐมนตรีแห่งสหราชอาณาจักร

นักแสดง
-------

* ทอม ฮิดเดิลสตัน รับบท ดร. รอเบิร์ต แลง
* เจเรมี ไอเอินส์ รับบท แอนโทนี รอยัล
* เซียนนา มิลเลอร์ รับบท ชาร์ล็อตต์ เมลวิลล์
* ลุค อีแวนส์ รับบท ริชาร์ด ไวลเดอร์
* เอลิซาเบธ มอสส์ รับบท เฮเลน ไวลเดอร์
* เจมส์ เพียวฟอย รับบท จอห์น แพงบอร์น
* คีลีย์ ฮอวส์ รับบท แอน รอยัล
* เซียนนา กิลลอรี รับบท เจน เชอริแดน
* ออกัสตัส พรูว์ รับบท มันโรว์
* หลุยส์ ซัค รับบท โทบี เมลวิลล์

การสร้าง
--------

เจเรมี ทอมัส ผู้อำนวยการสร้างต้องการจะสร้างภาพยนตร์ที่ดัดแปลงจากนิยาย *High-Rise* ของเจ. จี. บัลลาร์ดมาตั้งแต่ทศวรรษที่ 1970 เขาเคยร่วมมือกับนิโคลัส โรกและพอล เมเยอส์เบิร์กสร้างภาพยนตร์เรื่องนี้ในช่วงปลายทศวรรษที่ 1970 ต่อมาในช่วงทศวรรษ 2000 ทอมัสร่วมมือกับริชาร์ด สแตนลีย์และวินเซนโซ นาตาลีพัฒนาโครงการสร้างภาพยนตร์เรื่องนี้อีกครั้ง

ในปี 2013 เบน วีทนีย์พบกับทอมัสซึ่งเป็นผู้ถือสิทธิ์ในการดัดแปลงนิยายและให้เอมี จัมพ์ ซึ่งเป็นภรรยาของวีทนีย์เองทำหน้าที่เขียนบท ทอม ฮิดเดิลสตันได้รับเลือกให้แสดงบทนำในเดือนกุมภาพันธ์ 2014 ต่อมาในเดือนมิถุนายน ปีเดียวกัน ลุค อีแวนส์และเอลิซาเบธ มอสส์ได้รับเลือกให้ร่วมแสดง การถ่ายทำเริ่มในเดือนกรกฎาคม ปีเดียวกันที่เบลฟาสต์ และถ่ายทำที่เมืองบังกอร์ ไอร์แลนด์เหนือ

การตอบรับ
---------

### การตอบรับในประเทศไทย

*ตึกระทึกเสียดฟ้า* ทำรายได้เปิดตัวในประเทศไทย 65,000 บาท ระหว่างวันที่ 5–11 พฤษภาคม 2016 ภาพยนตร์เรื่องนี้ทำรายได้ 310,000 บาท

### รางวัล

*ตึกระทึกเสียดฟ้า* ได้รับรางวัล European Composer and Songwriter Alliance Grand Scores Award สาขาเพลงประกอบยอดเยี่ยม

อ้างอิง
-------

1. ↑  High-Rise - Major Cineplex
2. ↑  "*HIGH-RISE* (15)". *British Board of Film Classification*. 11 February 2016. สืบค้นเมื่อ 11 February 2016.
3. ↑  "'High Rise': Filming the 'Unfilmable' Ballard". *The Wall Street Journal*. สืบค้นเมื่อ 4 August 2016.
4. ↑  "High-Rise (2016) - Financial Information". *The Numbers*. สืบค้นเมื่อ 28 March 2021.
5. ↑  Andreas Wiseman. "Jeremy Irons Heads For High Rise". Screen International. สืบค้นเมื่อ 29 August 2014.
6. ↑  Louise Jury. "High rise drama and David Hockney in frame for new British films". The Evening Standard. สืบค้นเมื่อ 7 August 2014.
7. ↑  Calum Marsh. "Lost in Translation: Notes on Adapting Ballard". The Paris Review. สืบค้นเมื่อ 7 August 2014.
8. ↑  Owen Williams (29 August 2013). "Ben Wheatley Directing Ballard's High-Rise". Empire Online. สืบค้นเมื่อ 22 May 2014.
9. ↑  Todd Brown. "Richard Stanley Scripting Vincenzo Natali's HIGH RISE". Twitch Film. คลังข้อมูลเก่าเก็บจากแหล่งเดิมเมื่อ 2016-01-28. สืบค้นเมื่อ 7 August 2014.
10. ↑  Anthony Kaufman. "Director Vincenzo Natali on 'Splice': 'It's a dangerous film on a number of levels'". The Wall Street Journal. สืบค้นเมื่อ 7 August 2014.
11. ↑  Matt Goldberg. "SPLICE Director Vincenzo Natali Talks HIGH RISE and NEUROMANCER". Collider. สืบค้นเมื่อ 7 August 2014.
12. ↑  George Wales (5 February 2014). "Ben Wheatley confirms Tom Hiddleston for High-Rise". Total Film. สืบค้นเมื่อ 22 May 2014.
13. ↑  "Tom Hiddleston spotted on the set of 'High Rise' in Northern Ireland". On Location Vacations. 17 July 2014. คลังข้อมูลเก่าเก็บจากแหล่งเดิมเมื่อ 2014-07-20. สืบค้นเมื่อ 21 July 2014.
14. ↑  Christine. "'High Rise' film to be shot in Bangor this summer". North Down Borough Council. คลังข้อมูลเก่าเก็บจากแหล่งเดิมเมื่อ 2014-08-12. สืบค้นเมื่อ 8 August 2014.
15. ↑  รายได้เปิดตัวหนังใหม่ 5 พฤษภาคม 2559
16. ↑  รายได้หนังประจำสัปดาห์ที่ 5-11 พ.ค. 2559
17. ↑  "Moët & Chandon Grand Scores 2017 | BASCA | British Academy of Songwriters Composers and Authors". คลังข้อมูลเก่าเก็บจากแหล่งเดิมเมื่อ 2017-10-17. สืบค้นเมื่อ 2017-02-03.

แหล่งข้อมูลอื่น
---------------

* เว็บไซต์ทางการ
* High-Rise (2015) ยิ่งสูง ยิ่งคลั่ง - หนัง - Mthai[*ลิงก์เสีย*]
* *ตึกระทึกเสียดฟ้า* ที่อินเทอร์เน็ตมูวีเดตาเบส
* *ตึกระทึกเสียดฟ้า* ที่สยามโซน